**Autizmus** (z gréckeho *autós* = sám) je prenikavá porucha vývinu, ktorú charakterizujú deficity v oblasti komunikácie, sociálnej interakcie a predstavivosti. Postihnutie v oblasti komunikácie zahŕňa problémy porozumieť reči druhých a udržiavať zmysluplnú konverzáciu. Deficit v komunikácii je hlboko spojený s problémami pri vytváraní vzťahov – osoby s autizmom majú problémy udržiavať funkčnú komunikáciu s ostatnými, a teda majú veľmi obmedzené možnosti vytvárať vzťahy. Pre osoby trpiace autizmom je tiež charakteristická paleta úzko vymedzených, repetitívnych a nepružných vzorcov správania a záujmov.

Autizmus sa často zvykne vyskytovať v kombinácii s inými psychickými či fyzickými poruchami, napríklad epilepsiou, duševnou zaostalosťou (u 33% ľudí trpiacich autizmom), tuberóznou sklerózou atď. Porucha nie je vyliečiteľná a príčiny jej vzniku nie sú dodnes objasnené.

Klasifikácia
------------

* F84: Prenikavé poruchy vývinu
	+ F84.0: Detský autizmus
	+ F84.1: Atypický autizmus
	+ F84.2: Rettov syndróm
	+ F84.3: Iná detská dezintegračná porucha
	+ F84.4: Hyperaktívna porucha spojená s mentálnou retardáciou a stereotypnými pohybmi
	+ F84.5: Aspergerov syndróm
	+ F84.8: Iné prenikavé vývinové poruchy
	+ F84.9: Nešpecifikované vývinové poruchy

História
--------

Termín „autizmus" ako prvý použil v roku 1911 švajčiarsky psychiater Eugen Bleuler pri popise symptómov schizofrénie. Vyjadroval ním poruchu myslenia – myslenie pacientov bolo neproduktívne, pasívne a pacienti boli ponorení do svojho fantazíjneho sveta. O 14 rokov neskôr, v roku 1925 sovietska psychiatrička Grunja Sucharevová publikovala štúdiu s názvom *Schizoidné psychopatie v detstve*, kde ako jeden zo symptómov kondície uviedla aj „autistické správanie, ťažkosť prispôsobiť sa rovesníkom a tendecia držať si od nich odstup". Sucharevová túto kondíciu odlíšila od schizofrénie a neskôr ju nazvala „autistická psychopatia".

V 30. a 40. rokoch 20. storočia k výskumu autizmu výrazne prispeli dvaja psychiatri – Rakúšan Hans Asperger (pomenovaný je po ňom Aspergerov syndróm) a Američan Leo Kanner. Asperger (používajúc termín „autizmus/autistická psychopatia") popísal niekoľko detí, ktoré stretol vo svojej psychiatrickej klinike. Na deťoch si všimol ich izolovanosť a nezvyčajné používanie jazyka, no podľa jeho slov deti nepreukazovali žiadne známky kognitívnej postihnutosti, ich myšlienkové pochody boli veľmi „kreatívne a originálne" a i keď ich používanie jazyka nebolo vždy zvčajné, deti disponovali slovnou zásobou na vysokej úrovni a rozprávali pedantne. Podľa Aspergerovych špekulácií bolo pravdepodobné, že táto kondícia bola dedičná. Kannerove výsledky skúmania boli v mnoho veciach podobné, no deti skúmané Kannerom mali podstatnejšie väčší problém s komunikáciou. Na rozdiel od Aspergera nepovažoval túto kondíciu za dedičnú, ale prostredie, v ktorom deti vyrastali, bolo to, čo k vzniku ich poruchy prispelo. Podľa jeho slov bola väčšina rodičov detí, ktoré skúmal, „chladná" a práve tento chlad a nestarosť o emocionálne potreby dieťaťa viedlo k tomu, že sa dieťa uzavrelo do seba. Kanner skúmanú kondíciu nazval „infantilný autizmus".

V roku 1952 vyšlo v Spojených štátoch prvé vydanie Diagnostického a štatistického manuálu duševných porúch, kde bol termín „autizmus" použitý pri diagnóze s názvom „schizofrenická reakcia, detský typ". Rovnako aj v druhom vydaní DSM (1968) autizmus samostatnú diagnózu nemal a mal iba rolu symptómu pri psychotických poruchách. Medzinárodná klasifikácia chorôb diagnózu autizmu tiež neevidovala až do roku 1978, keď vyšla jej 9. revízia, ktorá už obsahovala diagnózu infantilného autizmu, hoci stále pod psychotickými poruchami. DSM-III, ktorá vyšla v roku 1980, tiež už obsahovala diagnózu infantilného autizmu (zaradenú už medzi prenikavé poruchy vývinu) definovanú najmä podľa kritérií vytvorených psychiatrom Michaelom Rutterom. Revízia DSM-III z roku 1987 priniesla premenovanie infantilného autizmu na „autistickú poruchu", keďže ľudia postihnutí autizmom poruchou trpia celý život, nie iba počas detstva. DSM-IV z roku 1994 ponechala diagnózu autistickej poruchy a pod prenikavé poruchy vývinu zaradila už aj Aspergerov syndróm. MKCH-10 vydaná v tom istom roku, ponechala diagnózu detského autizmu a pridala diagnózu Aspergerovho syndrómu a atypického autizmu.

DSM-5 vydaná v roku 2013 a MKCH-11 vydaná v roku 2022 zlúčili autistickú poruchu, detský autizmus, atypický autizmus a Aspergerov syndróm do jednej kategórie s názvom „porucha autistického spektra". Kategória MKCH-11 obsahuje 5 diagnóz, ktoré majú všetky v názve „porucha autistického spektra" plus bližšiu špecifikáciu podľa závažnosti, a potom ďaľšie dve s názvom „iná porucha autistického spektra" a „nešpecifikovaná porucha autistického spektra".

Komunikácia a reč
-----------------

V oblasti reči sa odchýlky od normálneho vývoja u detí s autizmom niekedy objavia už v štádiu žvatlania. U detí s autizmom môže toto štádium úplne chýbať. Objaviť sa môžu aj iné nápadnosti – žvatlanie dieťaťa je monotónne alebo nie je využívané ku komunikačným účelom. Deti s autizmom v tomto období vývoja často nereagujú na meno alebo na hlasy rodičov, hoci postrehnú drobné zvuky v okolí. Dieťa s autizmom si nedokáže z množiny podnetov vybrať tie, ktoré sú relevantné – nechápe, že hlasy rodičov sú dôležitejšie ako ruchy prostredia.:22-23

U bežných detí sa po druhom roku rozvíja funkčná reč, deti s autizmom sa v tomto ohľade značne odlišujú od normálneho vývoja. Niektoré autistické deti si osvoja niekoľko špecifických slov (napríklad hasiči, záchranka), po určitej dobe ich však prestanú používať, pretože nerozumejú významu komunikácie. Približne polovica detí s autizmom si nikdy neosvojí funkčný jazyk.:23

Reč detí s autizmom je často echolalická: na otázku odpovedajú zopakovaním otázky. Napríklad na otázku „Máš hlad?" dieťa s autizmom odpovie „Máš hlad". Dieťa s autizmom pochopí, že veta „Máš hlad." je spojená s jedlom, a preto sa potravy začne dožadovať touto vetou. U osôb s autizmom sa vyskytuje aj palilália, teda opakovanie vlastných alebo cudzích viet bez zrejmého dôvodu.:24

Deti s autizmom môžu mať pomerne rozsiahlu slovnú zásobu, tieto slová sa však často doslova naučili naspamäť a nedokážu ich funkčne používať. Peter Vermuelen ukazuje, že deti s autizmom majú problém porozumieť významu reči. Mechanicky si spájajú jednotlivé slová s významom a nechápu, že sa význam slova môže meniť podľa kontextu. Vermuelen to demonštruje na príklade autistického chlapca, ktorý si slovo „pláž" spájal s výletom na pláž. Ak však matka použila slovo „pláž" v odlišnom kontexte, cítil sa zmätený. V jeho svete počuť slovo „pláž" znamenalo ísť na pláž.:66

Jednotlivci s autizmom majú problémy s využívaním zámen. Je pre nich náročné pochopiť, že slovo „ja" sa môže vzťahovať ku komukoľvek, kto o sebe rozpráva. Keďže ľudia ich oslovujú zámenom „ty", niektorí jedinci s autizmom sa domnievajú, že „ty" sa vždy vzťahuje k ich osobe a začnú sami seba nazývať „ty". Zámeno „ja" potom používajú vo význame „ty".:68

Sociálna interakcia
-------------------

Pre autizmus je charakteristický nedostatok vzájomnosti vo vzťahu k iným – pre ľudí s autizmom je náročné vžiť sa do pocitov, predstáv a myšlienok ostatných ľudí. Prežíva predsudok, že všetci jednotlivci s autizmom sa vyhýbajú kontaktu s ostatnými. Toto tvrdenie vyplýva z nepochopenia podstaty autizmu – mnohé deti i dospelí s autizmom majú záujem o kontakt s ostatnými, špecifiká ich postihnutia im však nedovoľujú nadviazať vzťahy primerané ich vývojovej úrovni. Podľa prevládajúceho správania rozlišujeme päť typov sociálneho správania u ľudí s autizmom alebo inou pervazívnou vývojovou poruchou (atypický autizmus, Aspergerov syndróm):

1. osamelý
2. pasívny
3. aktívny, ale zvláštny
4. formálny a afektovaný
5. zmiešaný a zvláštny.:60

Jednotlivci, ktorí zodpovedajú popisu osamelého typu, nemajú záujem o fyzický kontakt, nestoja o dotyky ani maznanie. Nevyhľadávajú spoločnosť rovesníkov, neprejavujú záujem o spoločnú hru s ostatnými deťmi, sťahujú sa do ústrania. Nekomunikujú, nevenujú pozornosť svojmu okoliu. Vyhýbajú sa očnému kontaktu alebo ho nadväzujú bez komunikačného zámeru. Chýba schopnosť empatie, dieťa ničí veci ostatných, dokáže byť agresívne. Záujem o kontakt s ostatnými sa obvykle s vekom zlepšuje.:64

Deti, reprezentujúce pasívny typ, sú v kontakte s druhými málo spontánne – nevyhýbajú sa kontaktu, ani ho však neiniciujú. Z kontaktu s druhými majú len malé potešenie, nezaujímajú ich spoločenské akcie ani stretnutia s novými ľuďmi. Majú obmedzenú schopnosť zdieľať s ostatnými radosť, robí im problémy vyjadriť svoje potreby alebo požiadať o pomoc. Majú ťažkosti s poskytovaním útechy a podpory, chýba sociálna intuícia. Obvykle sa zaujímajú o rovesníkov, ale nevedia ako sa zapojiť do spoločných hier a aktivít. Obvykle sú hypoaktívne[*chýba objasnenie*], bez porúch správania.:67

Jednotlivci, ktorí spadajú do kategórie aktívnych a zvláštnych, sú v sociálnom kontakte veľmi spontánni, majú však problém posúdiť, ktoré správanie je vhodné a ktoré nie je. Ich konanie obvykle nie je primerané kontextu, často sa dopúšťajú závažného porúšania spoločenských noriem. Svojim správaním druhých obťažujú alebo zahanbujú. Často sa dotýkajú cudzích ľudí, v rozhovore stoja k druhým prliš blízko. Ich gestikulácia a mimika je zvláštna a bizarná, často uprene pozerajú do očí poslucháča alebo nadväzujú očný kontakt bez komunikačného zámeru. Obľubujú sociálne rituály, pervazívne rozprávajú o svojom záujme, pýtajú sa "donekonečna" rovnaké otázky (i keď na ne poznajú odpoveď). Často sa spája s hyperaktivitou.:70

Formálny, afektovaný prejav sa vykytuje najmä u detí a dospelých s vyšším IQ a dobrými vyjadrovacími schopnosťami. Reč je príliš strohá a formálna, ich správanie voči cudzím i voči rodičom pôsobí veľmi chladným dojmom. Títo jedinci obľubujú spoločenské rituály a obsesívne trvajú na ich dodržiavaní. Rovnako lipnú na rešpektovaní pravidiel, pri ich porušení dochádza k záchvatom afektu. Často slepo imitujú správanie dospelých, chýba im schopnosť rozlíšiť primerané a neprimerané správanie. Okolie dokážu šokovať úprimnými, ale sociálne absolútne nevhodnými komentármi. Majú problémy porozumieť irónii, sarkazmu, humoru. Vyskytujú sa u nich encyklopedické záujmy.:73

Sociálny prejav jednotlivcov, ktorí zodpovedajú charakteristike zmiešaného zvláštneho typu, je veľmi rôznorodý a závisí od prostredia, situácie a osôb, s ktorými nadväzujú kontakt. Majú veľké výkyvy v kvalite sociálneho kontaktu, k rodičom sa obvykle správajú lepšie. V ich sociálnom správaní sa objavujú prvky aktívneho, osamelého, pasívneho i formálneho typu. Z pasívnych prvkov sa prejavuje sociálny úsmev, zdvorivé submisívne správanie, vyjadrovanie súhlasu. Aktivita v sociálnom kontakte sa objavuje najmä vo vzťahu k stereotypnému záujmu: jednotlivec rád rozpráva o svojom záujme. Ak sa cíti neisto a zmätene, prevládnu osamelé prvky: jednotlivec sa stiahne a odmieta kontakt. Podobne ako pri formálnom type i tu sa vyskytuje využívanie naučených fráz, mentorovanie a pedantické dodržovanie pravidiel.:76

Stereotypné správanie
---------------------

Narušenie predstavivosti, ku ktorému pri autizme dochádza, bráni takto postihnutým jedincom vyplniť svoj čas rozvíjajúcou, pestrou aktivitou. Z tohto dôvodu trávia väčšinu času stereotypnými činnosťami alebo záujmami. Najelementárnejším variantom stereotypnej aktivity je nefunkčné zaobchádzanie s predmetmi – roztáčanie, hojdanie, mávanie alebo hádzanie. Ďalšie deti s autizmom zoraďujú predmety podľa farby, tvaru či veľkosti. Jednotlivci s autizmom si často vytvoria stereotypnú záľubu, ktorej venujú všetok voľný čas. Tieto záujmy pretrvávajú u jednotlivca s autizmom mesiace alebo roky. Predmetom záujmu sú často špecifické javy, o ktoré rovesníci nejavia záujem, napríklad antény, kanály, sifóny, vysávače, vypínače. Napodobňujúca alebo fantazijná hra sa vyskytujú len u 20 % detí s autizmom.:118-121

U detí s autizmom sa často v ranom detstve vyvinú motorické stereotypy, teda opakované pohyby jednej alebo viacerých častí tela. K najbežnejším patrí mávanie alebo krútenie rukami, potriasanie hlavou, pohupovanie sa, kolísanie sa, otáčanie rôznymi predmetmi. Bežne sa vyskytuje aj chodenie po špičkách. Tieto motorické aktivity môžu byť spojené s vzrušením alebo nadmernou stimuláciou.:30

Poznámky
--------

1. ↑  Na Slovensku je stále platná MKCH-10.

Referencie
----------

1. 1 2  ZEIDAN, Jinan, et al. Global prevalence of autism: A systematic review update. *Autism Research*, 2022, čís. 2. Dostupné online [cit. 2023-07-18]. DOI: 10.1177/0952695117702571. (po anglicky)
2. ↑   *Čo je autizmus | Akademické centrum výskumu autizmu* [online]. [Cit. 2023-07-17]. Dostupné online.
3. 1 2  PEŠOVÁ, Ilona; ŠAMALÍK, Miroslav. *Poradenská psychologie pro děti a mládež*. Praha : Grada, 2006. 150 s. ISBN 80-247-1216-4. S. 66 – 67.
4. 1 2   *Duševné poruchy a poruchy správania (MKCH-10)* [online]. Bratislava: Národné centrum zdravotníckych informácií, [cit. 2023-07-17]. Dostupné online.
5. 1 2  MALÁ, Eva. *Schizofrenie v dětství a adolescenci*. Praha : Grada, 2005. 194 s. ISBN 80-247-0737-3. S. 11.
6. 1 2  MANOUILENKO, Irina; BEJEROT, Susanne. Sukhareva—Prior to Asperger and Kanner. *Nordic Journal of Psychiatry*, 2015, roč. 69, čís. 6. Dostupné online [cit. 2023-07-18]. DOI: 10.3109/08039488.2015.1005022. (po anglicky)
7. ↑  Silverman 2012, s. 37
8. ↑  Silverman 2012, s. 37
9. ↑  Silverman 2012, s. 37
10. ↑  Silverman 2012, s. 37
11. ↑  Silverman 2012, s. 38
12. ↑   *Diagnostic and Statistical Manual of Mental Disorders*. Washington D.C. : American Psychiatric Association, 1952. Dostupné online. (po anglicky)
13. ↑  Silverman 2012, s. 40
14. 1 2  REBER, Mark. *The Autism Spectrum (Scientific Foundations and Treatment)*. Cambridge : Cambridge University Press, 2012. 351 s. ISBN 978-1-139-78848-9. S. 6. (po anglicky)
15. ↑  Silverman 2012, s. 51
16. ↑  Silverman 2012, s. 52
17. ↑   *DSM-5 Diagnostic Criteria* [online]. The Interagency Autism Coordinating Committee (IACC). U.S. Department of Health & Human Services. [cit. 2023-07-18]. Dostupné online. (po anglicky)
18. 1 2   *ICD-11 for Mortality and Morbidity Statistics* [online]. World Health Organization, 2022-01-01, [cit. 2023-07-18]. Dostupné online. (po anglicky)
19. 1 2 3 4  GILLBERG, Christopher; PEETERS, Theo. *Autismus – zdravotní a výchovné aspekty : výchova a vzdělávání dětí s autismem*. Preklad Miroslava Jelínková. Vyd. 3. Praha : Portál, 2008. 122 s. (Speciální pedagogika.) ISBN 978-80-7367-498-4.
20. 1 2  VERMEULEN, Peter. *Autistické myšlení*. Preklad Iva Strnadová. Vyd. 1. Praha : Grada, 2006. 130 s. (Psyché.) ISBN 80-247-1600-3.
21. 1 2 3 4 5 6 7  THOROVÁ, Kateřina. *Poruchy autistického spektra : dětský autismus, atypický autismus, Aspergerův syndrom, dezintegrační porucha*. Vyd. 1. Praha : Portál, 2006. 453 s. ISBN 80-7367-091-7.

* Silverman, Chloe (2012), *Understanding Autism: Parents, Doctors, and the History of a Disorder*, Princeton: Princeton University Press, ISBN  9780691150468

Pozri aj
--------

* Aspergerov syndróm
* Kategória:Autisti

Iné projekty
------------

Commons
* Spolupracuj na Commons Commons ponúka multimediálne súbory na tému **Autizmus (porucha vývinu)**

Externé odkazy
--------------

* Tak ďaleko, tak blízko - dokumentárny film o autistických deťoch
* Akademické centrum výskumu autizmu (ACVA UK)
* Portál o autizme
* Fórum o autizme
* Portál o autizme v češtine
* Články o autizme v češtine
* Autistické centrum Andreas
* Spoločnosť na pomoc s autizmom, Dunajská Streda
* Domov komunitného bývania